
Нова фото-книга представя най-емблематичните часовникови кули у нас 
Изданието съдържа снимки и исторически факти за над 230 обекта с часовници в страната
Единствена по рода си книга, която събира в себе си най-старите и емблематични часовникови кули у нас, е вече на книжния пазар. На страниците на изданието са поместени авторски снимки и исторически данни за повече от 50 часовникови кули и над 180 камбанарии и сгради с часовници, датиращи от древни времена по българските земи.   
Книгата е условно разделена на две части – историческа и фотографска. 
Разказът в първата част започва от древността, когато  хора постепенно осъзнават ролята на понятието време и правят първите опити за отмерването му. Проследява появата 
на първите слънчеви и водни часовници в Египет – защо и на кого са били най-необходими уредите  за измерване на времето, какъв е бил  „механизмът“ им на работа.  Разкрива интересни факти за отмерването на времето в древен Китай, в Европа и в различните краища на света. Книгата дава отговор на редица любопитни въпроси като: Защо стрелките на часовника се движат надясно?  От къде идва изразът „Времето тече“? Защо денонощието започва точно в 12 през нощта? и др. 
Втората част на книгата представлява „моментна снимка“ на всички часовникови кули, сгради с часовници и камбанарии в България в началото на XXI век. Изданието събира над 320 цветни снимки, правени лично от автора на книгата – операторът Ивайло Иванов. В продължение на пет години той изминава над 45 хиляди километра, за да заснеме както сгради с часовници на ключови места в големите градове, така и запазени във времето часовникови кули в най-затънтените кътчета на Родината ни. Наред с фотосите, на страниците на книгата той преразказва увлекателните истории на местните хора за всяка една от тези емблематични часовникови кули, датиращи от древни времена.  „С любопитство обикалях всеки град и селище, за да изслушам разказите на местните, предавани от поколения наред…Запечатвах всеки кадър, опитвайки се да уловя и предам реалната атмосфера на обекта и живота около него“, споделя авторът. 
Всичко това прави книгата незаменим източник на идеи за разходка в свободното време и опознаване на интересни кътчета от България.
Повече за изданието може да разгледате на www.clocktowers.bg
-------------------------------------------------------------------------------------------------------
За автора: Ивайло Иванов е български режисьор и оператор живеещ от девет години във Франция. 
В професионалната си кариера има множество документални и игрални филми, телевизионни продукции, снимани у нас и в чужбина. Организирал, финансирал и участвал в няколко етнографски експедиции с международно участие в страната.   
За издателството: Бико България е издателска къща, профилирана в издаването на туристически книги и фото пътеводители. От началото на 2013 година на книжния пазар у нас е  една от най-успешните книги-албуми за туризъм и свободно време – „Водопадите в България“. Предстоящите 5 уникални книги на издателството ще разкрият още много интересни забележителности в България.  
